[Video] ‘Finale rusplek’ ná pa en seun van Pta in vliegongeluk sterfFoto: Facebook Die video volg onderaan die berig. Pretorianer Anouka Petr (39) het onlangs ŉ unieke en pragtige laaste rusplek vir haar man, Hans (38), en hul sesjarige seuntjie Alexander geskep nadat hulle in Februarie in ŉ vliegtuigongeluk oorlede is. Maroela Media het vroeër berig oor die tragedie waarin Hans en sy seuntjie saam gesterf het toe Hans se Lancair-vliegtuig in ŉ veld in Parys in die Vrystaat neergestort het nadat dit vermoedelik enjinprobleme ervaar het. Hy en Alexander is op slag dood. “Ek het Hans en Alexander se as by my gehad en wou graag iets betekenisvols daarmee doen. Ek wou die as by my gehou het, maar natuurlik kan ŉ mens dit nie sommer net daar in ŉ kas by die huis druk of so iets nie,” het Anouka aan Maroela Media vertel. Sy het toe ŉ beeldhouer en vriend wat saam met haar op Pro Arte Alphen Park op skool was, genader en gevra om ŉ beeld te ontwerp wat in haar tuin kan staan en waar sy Hans en Alexander se as in kan wegbêre. André Stead het die standbeeld ontwerp en vier maande lank daaraan gewerk voordat dit voltooi is. Die standbeeld is ŉ man wat ŉ jong seuntjie vashou en onderaan is ŉ voetstuk waarin die as gebêre is. “Dit is nie ŉ standbeeld van Hans en Alexander nie, maar dit is volgens hul mates gemaak sodat daar ŉ ooreenkoms is,” het Anouka gesê. “André is ŉ ongelooflik talentvolle kunstenaar en die werk en detail wat in daardie standbeeld ingegaan het, is net ongelooflik.” André het die standbeeld Amare Abbraccio genoem, wat beteken liefdesomhelsing. Anouka en Hans. Sy het gesê die idee is dat haar en haar ander seuntjie, Thomas (3), se as ook eendag in die voetstuk geplaas moet word. Die standbeeld kan geskuif word. Indien Anouka ooit sal trek, sal sy dit saam met haar vat. “André het dit wat ek in gedagte gehad het perfek vasgevang. Elke oggend as ek na daardie standbeeld kyk, ervaar ek soveel vrede. Dit is so mooi gedoen. Ek weet hulle is nie daar nie, maar om dit hul laaste rusplek te maak, hier by ons, is hoe ek dit wou hê.” Volgens Anouka gaan dit goed met haar en Thomas ná Hans en Alexander se dood, maar hulle is steeds besig om die reuseverlies te verwerk. “Ons werk hard daaraan, elke dag. Die terapie is harde werk. Maar ons is baie dankbaar vir baie dinge. Ons is baie geseënd, ook met ŉ wonderlike ondersteuningsnetwerk. Dit gaan goed met ons.”